Cerere de decizie preliminară introdusă de Supreme Court (Irlanda) la 31 iulie 2024 – LQ, NT, RM/Minister for Justice and Equality
(Cauza C-528/24, Boothnesse1 )
Limba de procedură: engleza
Instanța de trimitere
Supreme Court
Părțile din procedura principală
Recurenți: LQ, NT, RM
Intimat: Minister for Justice and Equality
Întrebările preliminare
Dispozițiile titlului VII din Acordul comercial și de cooperare1 privind „predarea” se aplică numai urmăririi penale sau pedepselor și măsurilor de siguranță privative de libertate aplicate pentru săvârșirea de fapte penale?
La articolul 625 alineatul (2) din Acordul comercial și de cooperare, care prevede că, cu excepția cazurilor prevăzute la articolul 625 alineatele (1) și (3), „o persoană care a fost predată nu poate fi urmărită penal, condamnată sau privată de libertate în alt mod pentru o infracțiune săvârșită înaintea predării sale, alta decât cea care a motivat predarea persoanei”, termenul „infracțiune” trebuie înțeles (1) în sensul de faptă penală, astfel cum este definită de legea statului emitent sau (2) în sensul de faptă penală, astfel cum este definită în dreptul statului de executare ori (3) ca având un sens autonom în dreptul Uniunii?
În cazul în care termenul „infracțiune” prevăzut la articolul 625 alineatul (2) din Acordul comercial și de cooperare are un sens autonom, care sunt criteriile care permit să se stabilească ce anume constituie o astfel de „infracțiune”?
Articolele 47, 48, 49 și 50 din Carta drepturilor fundamentale a Uniunii Europene [care se referă la o „cale de atac eficientă și la un proces echitabil” (articolul 47), „persoană acuzată” (articolul 48), „infracțiune” (articolul 49) și „judecat pentru o infracțiune” (articolul 50)] și/sau articolele 6 și 13 din Convenția europeană a drepturilor omului (care se referă la „oricare acuzație în materie penală” și „remediu efectiv”) sunt pertinente în acest context?
Articolul 625 alineatul (2) din Acordul comercial și de cooperare se opune predării în situația în care o persoană a fost condamnată la șase luni de privare de libertate pentru nerespectarea unei hotărâri judecătorești, însă predarea nu a fost solicitată în scopul executării acestei sancțiuni, întrucât legea statului emitent califică nerespectarea unei hotărâri judecătorești drept contravenție, iar nu drept faptă penală sau chestiune de natură penală?
____________
1 Numele acestei cauze este unul fictiv. El nu corespunde numelui real al niciuneia dintre părțile la procedură.
1 JO 2021, L 149, p. 10.